**PREDSJEDNIK HAZU AKADEMIK ZVONKO KUSIĆ GOVORIO NA PROSLAVI POVODOM DODJELE CERTIFIKATA ZA KVALITETU INTERNACIONALIZACIJE INTEGRIRANOG PREDDIPLOMSKOG I DIPLOMSKOG STUDIJA MEDICINE NA ENGLESKOM JEZIKU MEDICINSKOG FAKULTETA**

**Zagreb, 10. ožujka** – Predsjednik Hrvatske akademije znanosti i umjetnosti **akademik Zvonko Kusić** sudjelovao je u utorak 10. ožujka na Medicinskom fakultetu Sveučilišta u Zagrebu na svečanosti povodom dodjele Certifikata za kvalitetu internacionalizacije Integriranog preddiplomskog i diplomskog studija medicine na engleskom jeziku – CeQuint. Time je Medicinski fakultet postao prvi unutar EU iz područja biomedicine kojemu je dodijeljen takav certifikat.

U svom je govoru akademik Kusić istaknuo da Medicinski fakultet po svom nastavnom i znanstvenom radu, organizaciji i tradiciji spada u sam vrh hrvatske akademske zajednice i da se može usporediti s najprestižnijim institucijama u Europi i svijetu jer već gotovo sto godina ima ključnu ulogu u razvoju hrvatske medicine i zdravstva na najvišoj razini. „Medicinski fakultet stožerna je institucija hrvatske medicine i zdravstva iz koje su proizašli i drugi medicinski i stomatološki fakulteti i značajno je sudjelovao u stvaranju hrvatskog kulturnog identiteta“, rekao je akademik Kusić. Poručio je i da je zadaća studija medicine stvoriti ne samo profesionalce, nego i vrhunske intelektualce široke kulture. „Hrvatsko zdravstvo je nesumljivo najbolje organiziran sustav u društvu, usporediv s najrazvijenijim državama u stručnom i znanstvenom pogledu, a to duguje i ovom fakultetu. To treba zahvaliti entuzijazmu, visokom profesionalizmu, odgovornosti i etičkim standardima kao dijelu naše tradicije koja se stvara već 98 godina ovdje na Šalati“, kazao je akademik Kusić.

Uz akademika Kusića na svečanosti su govorili i dekan Medicinskog fakulteta **akademik Davor Miličić**, ministar zdravlja **Siniša Varga**, zamjenik ministra znanosti, obrazovanja i sporta **Roko Andričević**, rektor Sveučilišta u Zagrebu **prof. dr. sc. Damir Boras** te prodekan Medicinskog fakulteta za međunarodnu suradnju i voditelj Studija **prof. dr. sc. Davor Ježek**.

CeQuint je projekt Europske Unije kojem je cilj postaviti jasne kriterije za procjenu uspješnosti internacionalizacije nekog visokoškolskog učilišta. Budući da se Studij medicine na engleskom jeziku pri Medicinskom fakultetu uspješno izvodi već 11 godina, Agencija za visoko obrazovanje i Sveučilište u Zagrebu su krajem 2013. nominirale upravo taj studijski program za moguće certificiranje.

Studij medicine na engleskom jeziku osnovan je 2002. s osnovnim ciljem da omogući Medicinskom fakultetu sudjelovanje u programima mobilnosti EU. Trenutno Studij pohađa 250 studenata iz 29 različitih zemalja svijeta, ponajviše Kanade, SAD, Izraela, Njemačke, Austrije, Švedske i Francuske, a već 4 generacije diplomiranih liječnika proizašle iz ovog studijskog programa rade diljem EU, SAD-a i Kanade.

Marijan Lipovac

Ured za odnose s javnošću i medije HAZU